Il-ġimgħa l-oħra rċevejt ittra mill-Prim Ministru May fejn talbet estensjoni ulterjuri tal-perijodu tal-Artikolu 50, sat-30 ta' Ġunju 2019. Fl-ittra tagħha, il-Prim Ministru tiddikjara li l-politika tal-gvern tar-Renju Unit tibqa' dik li titlaq mill-UE b'mod ordnat, u li għalhekk issa qed tfittex kunsens ġewwa l-House of Commons dwar it-triq it-tajba 'l quddiem. Il-Prim Ministru żżid li, jekk ir-Renju Unit ikun membru tal-UE fit-23 ta' Mejju 2019, huwa jkun taħt obbligu legali li jorganizza elezzjonijiet għall-Parlament Ewropew. Minħabba r-riskji li jirriżultaw minn Brexit ta' ebda ftehim għan-nies u n-negozji fuq iż-żewġ naħat tal-Kanal Ingliż, għandi fiduċja li ser inkomplu nagħmlu mill-aħjar li nistgħu biex nevitaw dan ix-xenarju. Għalhekk, ipproponejt li nikkunsidraw it-talba tal-Prim Ministru May għal estensjoni fil-laqgħa tagħna għada. Madankollu, l-esperjenza tagħna s'issa, kif ukoll id-diviżjonijiet profondi fi ħdan il-House of Commons, jagħtuna ftit raġuni biex wieħed jaħseb li l-proċess ta' ratifika jista' jiġi kkompletat sal-aħħar ta' Ġunju. Fir-realtà, l-għoti ta' tali estensjoni jkabbar ir-riskju ta' sensiela kontinwa ta' estensjonijiet qosra u summits ta' emerġenza, li joħolqu dati b'effett ta' preċipizju ġodda. Dan, mill-banda l-oħra, kważi ċertament sejjer itappan il-ħidma tal-UE27 fix-xhur li ġejjin. L-inċertezza kontinwa tkun ħażina wkoll għan-negozji u ċ-ċittadini tagħna. Fl-aħħar nett, jekk ma jirnexxilniex naqblu dwar kwalunkwe estensjoni li jmiss, ikun riskju ta' Brexit ta' ebda ftehim aċċidentali. Għalhekk nemmen li għandna niddiskutu wkoll estensjoni alternattiva u itwal. Possibbiltà waħda tkun estensjoni flessibbli, li ddum kemm ikun neċessarju u mhux aktar minn sena, peress li lil hinn minn dik id-data jeħtieġ li niddeċiedu b'mod unanimu dwar xi proġetti ewlenin Ewropej. Il-flessibbiltà tippermettilna ntemmu l-estensjoni b'mod awtomatiku, hekk kif iż-żewġ naħat ikunu rratifikaw il-Ftehim dwar il-Ħruġ. Ir-Renju Unit ikun ħieles li joħroġ hekk kif ikun lest. U l-UE27 jevitaw summits ripetuti tal-Brexit. B'mod partikolari, estensjoni twila għandha tipprovdi ċertezza u prevedibbiltà akbar billi tneħħi t-theddida ta' dati b'effett ta' preċipizju li jinbidlu kostantement. Barra minn hekk, fil-każ ta' staġnar kontinwu, tali estensjoni itwal għandha tippermetti lir-Renju Unit biex jerġa' jikkunsidra l-istrateġija tiegħu tal-Brexit. Xi wħud minnkom qajmu tħassib li preżenza kontinwa tar-Renju Unit bħala pajjiż tal-UE li ser jitlaq tirriżulta f'riskju għall-funzjonament tal-UE27 fi żmien ta' deċiżjonijiet ewlenin dwar il-futur tagħha. Biex nindirizzawhom ikollna naqblu dwar għadd ta' kondizzjonijiet: l-ebda ftuħ mill-ġdid tal-Ftehim dwar il-Ħruġ; l-ebda bidu tan-negozjati dwar il-futur, għajr għad-Dikjarazzjoni Politika; ir-Renju Unit għandu jkollu jżomm il-kooperazzjoni leali tiegħu wkoll matul dan il-perijodu kruċjali, b'mod u manjiera li jirrifletti s-sitwazzjoni tiegħu bħala stat membru li ser jitlaq. Għandna niftakru, madankollu, li r-Renju Unit ser jibqa' stat membru bid-drittijiet u l-obbligi sħaħ. U, fi kwalunkwe każ, ir-Renju Unit jista' jirrevoka l-Artikolu 50 fi kwalunkwe ħin, kif iddikjarat mill-Qorti Ewropea tal-Ġustizzja. Tkun xi tkun l-azzjoni meħuda, ma għandhiex tiġi influwenzata minn emozzjonijiet negattivi. Għandna nittrattaw lir-Renju Unit bl-akbar rispett, peress li rridu nibqgħu ħbieb u sħab mill-qrib, u peress li għad inkunu rridu naqblu dwar ir-relazzjonijiet futuri tagħna. L-ebda naħa ma għandha tħossha umiljata fi kwalunkwe stadju f'dan il-proċess diffiċli. Kif tafu, bil-Brexit ma hemm l-ebda soluzzjoni faċli. Iż-żewġ opzjonijiet imsemmija hawn fuq għandhom il-vantaġġi u l-iżvantaġġi tagħhom. Għalhekk, ejja niddiskutuhom b'mod miftuħ, kreattiv, u kostruttiv. Ser niltaqgħu fis-18:00 għal skambju mal-President tal-Parlament Ewropew Tajani. Imbagħad ser nisimgħu lill-Prim Ministru May, qabel ma niltaqgħu għall-pranzu mas-27 sabiex naqblu dwar rispons għat-talba tar-Renju Unit. Ara l-paġna tal-laqgħa